17 Junie: Jy gaan meer ontvang as wat jy gee. - Jan van der Watt - www.bybelkennis.co.za
by Mitch Kalp · Published 17/06/2017 · Updated 17/06/2017
Rom 1:1-17 (fokus 1:8-15)
Ek is nie altyd seker wat die lekkerste is nie, om geskenke te gee of te ontvang. Party mense sê dis lekkerder om te gee, want dan hoef jy nie dankiebriefies te skryf nie. In ons huis is die gesin gewoonlik meer opgewonde as ek as hulle vir my 'n geskenk gee. Hulle wil die reaksie sien as ek dit oopmaak. As ek bly is, is hulle ook bly. Onnodig om te sê, lyk ek maar altyd bly.
In Rom 1:11-12 sê Paulus dat hy nie kan wag om vir die gelowiges in Rome geskenke te bring nie. Hy hou baie daarvan om dit uit te deel, want dit is nie sommer gewone geskenke nie. Die geskenke kom uit God se geskenkekas en is deur sy Gees toegedraai – Paulus moet dit net aflewer. Die geskenke is ook om 'n ander rede spesiaal. Die wat dit oopmaak se geloof word baie versterk. En dit maak God bly.
Maar dit is nie net Paulus wat kan lekkerkry oor die geskenke wat hy uitdeel nie. Ons kan ook, want God het sulke geskenke vir ons ook toegedraai om uit te deel. Maar hoe lyk die geskenke? Ons hande, ons ore, ons geduld en liefde is God se geskenke aan ander. Ons moet ander se geloof te versterk, al vra dit wat… as dit bemoediging vra, moet ons bemoedig; as dit gebed vra, dan moet ons bid; of ondersteuning, dan moet ons ondersteun. So gebruik God ons hande, ore, geduld en liefde om sy geskenke vir ander uit te deel.
En weet verseker: met die uitdelery sal jy uiteindelik meer ontvang as wat jy gee. Dit is die lekkerste van alles.